Wetstoepasser aangeval, beseer | Netwerk24
Deur Roshé Taka 22 April 2019 20:39
Lt.kol. Andrè Traut, polisiewoordvoerder, het die voorval bevestig en gesê die beampte, wat op 'n klag gereageer het, is in Weverstraat met 'n bottel gegooi.
Traut sê 'n 31-jarige man is in hegtenis geneem en sal in die landdroshof in Wynberg verskyn sodra hy aangekla is.
Melvin Jonkers, voorsitter van die Grassy Park-gemeenskapspolisiëringsforum (GPF), sê die beampte is in 'n stabiele toestand.
"Ons bid vir die beampte se herstel," sê hy.
Hy het die voorval ten sterkste veroordeel. "Dit is onaanvaarbaar. Ons pleidooi is dat die gemeenskap nie die wetstoepassers moet verhinder om hul werk te doen nie."
Hy het die polisie versoek om hul teenwoordigheid in die gebied te verskerp en om mense gereeld vir gevaarlike wapens te deursoek.
"Daar is te veel gevaarlike wapens by mense met kwade bedoelings," sê Jonkers.
Die GPF kon nie uitwei oor die beampte se rang of die presiese aard van die wetstoepasser se beserings nie.